Nariadenie Komisie (ES) č. 1820/2002
z 11. októbra 2002,
ktoré mení a dopĺňa nariadenie (EHS) č. 2958/93, ktoré stanovuje podrobné pravidlá pre uplatňovanie nariadenia Rady (EHS) č. 2019/93 pokiaľ ide o osobitné opatrenia pre dodávky určitých poľnohospodárskych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2019/93 z 19. júla 1993, ktoré zavádza osobitné opatrenia pre menšie ostrovy v Egejskom mori, čo sa týka určitých poľnohospodárskych výrobkov [1], naposledy zmenené a doplnené nariadením (ES) č. 442/2002 [2], najmä jeho článkom 3a,
keďže:
(1) Nariadenie Rady (EHS) č. 2019/93 stanovuje, že výrobky, ktoré majú prospech z osobitných opatrení pre dodávky sa nemôžu opätovne vyvážať do tretích krajín alebo opätovne posielať do zvyšku spoločenstva. Napriek tomu poskytuje výnimku v prípade tradičných vývozov alebo tradičných dodávok spracovaných výrobkov do zvyšku spoločenstva.
(2) Článok 4 nariadenia Komisie (EHS) č. 2958/93, ktoré stanovuje podrobné pravidlá pre uplatňovanie nariadenia Rady (EHS) č. 2019/93, čo sa týka osobitných opatrení pre dodávky určitých poľnohospodárskych výrobkov [3], naposledy zmenené a doplnené nariadením (ES) č. 1020/2002 [4] stanovuje, že Komisia má určiť limity pre ročné objemy spracovaných výrobkov obsahujúcich suroviny, ktoré mali prospech z osobitného opatrenia pre dodávky a môžu sa vyvážať alebo dodávať do zvyšku spoločenstva.
(3) Tieto množstvá by sa mali dohodnúť na základe priemerných vývozov a dodávok do zvyšku spoločenstva počas rokov 1991, 1992 a 1993, predtým, než tento režim vstúpil do platnosti, ako stanovujú kompetentné orgány.
(4) Aby sa zahrnuli tieto ročné množstvá, treba podľa toho zmeniť a doplniť nariadenie (EHS) č. 2958/93.
(5) Opatrenia ustanovené v tomto nariadení sú v súlade so stanoviskami všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (EHS) č. 2958/93 sa mení a dopĺňa takto:
1. Článok 4 ods. 1 sa nahrádza týmto:
"1. Tradičné vývozy a tradičné dodávky spracovaných výrobkov do zvyšku spoločenstva, ktoré obsahujú suroviny, ktoré mali prospech z osobitných opatrení pre dodávky, sú povolené v rámci limitov ročných objemov, ktoré sú stanovené v prílohe III. Kompetentné orgány príjmu potrebné kroky, aby tieto operácie nepresiahli stanovené ročné množstvá."
2. Text v prílohe tohto nariadenia sa pripája ako príloha III.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. októbra 2002